Az önkormányzati rendeletekben meghatározott szabálysértési rendelkezések hatályon     kívül helyezéséről szóló ……./2012. (………)  önkormányzati rendelethez

                                                 ÁLTALÁNOS INDOKOLÁS

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 2012. április 15. napján lépett hatályba.

A hivatkozott jogszabály 254. § (2) bekezdésében foglaltak alapján az önkormányzatok 2012. május 31-ig kötelesek hatályon kívül helyezni az önkormányzati rendeletekben meghatározott szabálysértési rendelkezéseket.

A törvény fenti rendelkezése értelmében szükséges az érintett önkormányzati rendeletek szabálysértési rendelkezéseinek hatályon kívül helyezése.

                                               RÉSZLETES INDOKOLÁS

Az 1. § a hatályon kívül helyezendő helyi rendeletre, hatályon kívül helyezendő szerkezeti egységet tartalmazó helyi rendeletekre vonatkozó hivatkozás.

A 2012. évi II. törvény 2012. április 15. napján hatályba lépő vonatkozó rendelkezései megszüntetik a települési önkormányzatok lehetőségét arra, hogy a helyi rendeleteikben szabálysértési tényállást állapítsanak meg. 

A továbbiakban szabálysértési rendelkezést csak a hivatkozott jogszabály tartalmazhat.

A törvény hatálybalépésével az általános szabálysértési hatóság a fővárosi, megyei kormányhivatal. A jogszabály által a hatáskörébe utalt szabálysértés miatt a szabálysértési hatóság jogkörében a rendőrkapitányság vagy az egyes feladatok ellátására létrehozott rendőri szerv, illetve a Nemzeti Adó- és Vámhivatal vámszerve jár el. A szabálysértési elzárással is büntethető szabálysértés miatt első fokon a helyi bíróság jár el.

                                              ELŐZETES HATÁSVIZSGÁLAT
A rendelet-tervezet társadalmi, gazdasági, költségvetési hatásai:

A 2012. évi II. törvény célja, hogy gyors és eredményes fellépést biztosítson azokkal a jogsértő magatartásokkal szemben, amelyek a bűncselekményekhez képest enyhébb fokban sértik, vagy veszélyeztetik a társadalom általánosan elfogadott együttélési normáit, akadályozzák, vagy zavarják a közigazgatás működését, illetve meghatározott tevékenység, vagy foglalkozás gyakorlására vonatkozó szabályokba ütköznek.

Szabálysértési rendelkezést a jövőben csak a törvény tartalmazhat.

A rendelet-tervezet adminisztratív terheket befolyásoló hatása:

Az adminisztratív terhek a rendelet elfogadásával nem növekednek.

A jogszabály megalkotásának szükségessége:
A 2012. évi II. törvény alapján szükséges a változásokat a helyi rendeleteken is átvezetni.

A jogszabály alkalmazásához szükséges személyi, tárgyi, szervezeti, és pénzügyi feltételek:
Mivel a rendelet alkalmazása adminisztratív terhekkel nem jár, nincs szükség az egyéb feltételek biztosítására sem.
